**"Imam veće pravo od vas da ga oplakujem.**

**Više sam ga ljubila."**

 ***(Roman o Tristanu i Izoldi)***

 Obriši te suze. Nisu iskrene, vidim. Pogledaj u moje oči! Nema suza, nema ničega. Samo praznina. Praznina i bol...

 Želim pobjeći, daleko... Daleko od tebe. U snove, nekamo gdje on i dalje živi. Tamo... tamo mu ni ti ne možeš nauditi. Ne možeš mu se približiti, zabranjeno ti je. Nemaš pristup mojim snovima. Znaš, iako je mrtav, iako si ga ubila, i dalje je tu, sa mnom. Osjetim njegov dodir u dašku vjetra, slušam njegove tihe riječi u šuštanju lišća... ponekad mi se učini kao da među zvijezdama vidim njegove oči, blistavije nego ikad. Znam da je tu. Sad ti stojiš preda mnom i gledaš me. Plačeš. Vidim samo krhotine razrušenih snova, vlastite želje i čežnje, slomljene pod tvojim nogama. U mojim očima samo si silueta, sjenka. Jadno biće bez duše. Ne, tvoje suze ne mogu biti iskrene. Voljela bih da ne postojiš. Voljela bih da je sve ovo laž, iluzija. Želim se probuditi, ali ne mogu. Ovo je stvarnost, stvarnost koja me kida na krhotine. Duša želi van, u tijelu nema dovoljno mjesta. I mračno je. Boli. Razdire. Ne znaš kako je to. Naravno, jer ti ga nikad nisi ni voljela...

 Njega više nema. Ti plačeš, ja umirem. Ti si ga ubila, ja sam ga voljela. Sve je manje života u meni, a sve više mraka. Nestat ću. Otići ću za njim... A ti? Jesi li spremna umrijeti za njega? Voliš li ga baš toliko? Ili će sve ostati na nekoliko isplakanih suza...

*Laura Lončar, 1. a*